諸遂良枯樹賦帖贊
作者：岳珂
朝代：宋

paragraphs: 開禧之元，予仕軍庾。
偕朋命駕，嘗即甘露。
慨懷海岳，賦詩弔古。
朅予再來，乘軺茲土。
復登多景，乃得斯賦。
江山几案，風月樽俎。
俯仰迹陳，卧臨意寓。
維賦之作，自庾開府。
殷歎婆婆，桓懷雄據。
染翰行墨，自唐摹褚。
蘇印儲錄，魏藏米譜。
後百餘載，見我詩句。
又二十年，真蹟斯睹。
地有顯閟，物遂散聚。
抑人與對，非鑒奚取。
獨慚予者，莫踵遐武。
誰其後先，傳此縑素。
朝猿暮鶴，秋霓春霧。
是書其存，尚想吞吐。